A Bizottság 440/2004/EK határozata

(2004. április 29.)

egyes szlovákiai tejágazati létesítmények javára átmeneti intézkedések megállapításáról

(az értesítés a C(2004) 1716. számú dokumentummal történt)

(EGT vonatkozású szöveg)

(2004/440/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 42. cikkére,

mivel:

(1) Szlovákiában egy nagy kapacitású tejfeldolgozó létesítmény részére nehézséget okoz a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK irányelv [1] B. mellékletében megállapított strukturális követelmények 2004. május 1-jén történő teljesítése.

(2) Ennek megfelelően e létesítménynek időre van szüksége a korszerűsítési folyamat befejezéséhez a 92/46/EGK irányelvben megállapított vonatkozó strukturális követelményeknek való maradéktalan megfelelés érdekében.

(3) A létesítmény, amelynek a korszerűsítése jelenleg előrehaladott állapotában jár, megbízható garanciát nyújtott arra vonatkozóan, hogy a még meglévő hibái ésszerű időn belül történő kijavítására rendelkezik a szükséges pénzeszközökkel, továbbá rendelkezik a szlovák élelmiszerügyi és állat-egészségügyi szolgálat kedvező véleményével korszerűsítési folyamatának befejezésére vonatkozóan.

(4) Szlovákia tekintetében a létesítmények hiányosságaira vonatkozó részletes információk rendelkezésre állnak.

(5) Szlovákiában a jelenleg hatályos rendszerről a közösségi állat-egészségügyi jogszabályok alkalmazásából eredő rendszerre történő átmenet megkönnyítése érdekében indokolt kivételes intézkedésként Szlovákia kérésére átmeneti időszakot engedélyezni e létesítmény részére.

(6) A bővítési tárgyalások során előre nem látott ezen átmeneti eltérés kivételes jellegéből adódik, hogy e határozat elfogadását követően Szlovákiának a tej és tejtermékeket előállító létesítmények strukturális követelményeit érintő átmeneti időszakra vonatkozó további kérései nem engedélyezhetők.

(7) Tekintettel a korszerűsítés előrehaladott állapotára, valamint az átmeneti intézkedés kivételes jellegére, az átmeneti időszakot egy legfeljebb 12 hónapos időszakra kell korlátozni, amely azt követően nem hosszabbítható meg.

(8) Az e határozat által érintett, átalakulóban lévő létesítményt célszerű ugyanolyan szabályoknak alávetni, mint amelyek azon létesítményekből származó termékek esetén alkalmazandók, amelyek részére a strukturális követelmények tekintetében a csatlakozási okmány vonatkozó mellékleteiben előírt eljárással összhangban átmeneti időszakot engedélyeztek.

(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 92/46/EGK irányelv B. mellékletében megállapított strukturális követelmények a (2) bekezdésben megállapított feltételekre is figyelemmel nem alkalmazandók az e határozat mellékletében felsorolt szlovákiai létesítményekre a létesítmény tekintetében megjelölt időpontig.

(2) Az (1) bekezdésben említett létesítményből származó termékekre a következő szabályok alkalmazandók:

- mindaddig, amíg az e határozat mellékletében felsorolt létesítményre vonatkoznak az (1) bekezdés rendelkezései, az e létesítményből származó termékeket kizárólag a hazai piacon lehet forgalomba hozni vagy további feldolgozás céljából ugyanabban a létesítményben felhasználni a forgalomba hozatal napjától függetlenül.

- külön egészségügyi jelölést kell feltüntetni rajtuk.

2. cikk

Ez a határozat kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 268., 1992.9.14., 1. o. A 807/2003/EK rendelettel módosított irányelv.

--------------------------------------------------

MELLÉKLET

Átalakulóban lévő tejfeldolgozó létesítmény

Szám | Állatorvosi engedélyszám | A létesítmény neve és címe | Ágazat: tej | Megfelelés időpontja |

A létesítmény tevékenysége |

Tej és tejalapú termékek |

1. | DT 4-6-21 | KOLIBA a.s Krivec 96205 Hrinová | x | 2004.10.31. |

--------------------------------------------------